RESOLUCIÓN do 3 de xullo de 2008, da Dirección Xeral de Relacións Laborais, pola que se ordena o rexistro, o depósito e a publicación, no Diario Oficial de Galicia, dos acordos adoptados o 10 de xuño de 2008, pola Comisión Negociadora do IV convenio colectivo único para o persoal laboral da Xunta de Galicia.
CONSELLERÍA DE TRABALLO — III. OUTRAS DISPOSICIÓNS — 17/07/2008

En cumprimento do disposto na normativa legal sobre rexistro e depósito de convenios colectivos de traballo, Real decreto 1040/1981, artigo 2 e), e para os efectos previstos nel, faise público que no correspondente servizo desta dirección xeral se presentaron, o día 27 de xuño de 2008, os acordos acadados o 10 de xuño de 2008 pola Comisión Negociadora do IV convenio colectivo único para o persoal laboral da Xunta de Galicia, que consisten na creación de categorías dentro do grupo IV e a transformación de todos os postos de traballo do persoal laboral fixo descontinuo dependentes da Consellería de Educación e Ordenación Universitaria en postos de traballo de persoal laboral fixo, eliminándose o carácter de descontinuo.
A Dirección Xeral de Relacións Laborais,
ACORDA:
Primeiro.-Ordenar a inscrición do referido acordo no rexistro correspondente desta dirección xeral.
Segundo.-Dispoñer a súa publicación no Diario Oficial de Galicia.
Santiago de Compostela, 3 de xullo de 2008.
Pilar Cancela Rodríguez
Directora xeral de Relacións Laborais
ANEXO
Reunida o 10 de xuño de 2008 a Comisión Negociadora do convenio estatutario para a modificación do IV convenio colectivo único para o persoal laboral da Xunta de Galicia, integrada polo Comité Intercentros e os representantes da Administración da Xunta de Galicia,
acorda:
Primeiro.-A creación das seguintes categorías dentro do grupo IV do persoal laboral da Xunta de Galicia:
Categoría IV - 41: oficial de defensa contra incendios forestais.
«Persoal que, tendo coñecementos completos das funcións que se van desenvolver, realiza traballos e obras de prevención e extinción de incendios forestais baixo a supervisión do seu superior, colaborando na transmisións das ordes, responsabilizándose dos medios postos á súa disposición. Conducirá vehículos cando o demanden as necesidades do servizo».
A selección do persoal para a ocupación definitiva dos postos desta categoría farase mediante concurso. Dado o ámbito de actuación, vinculado ao traballo na prevención e extinción de incendios forestais, terase en conta a experiencia acreditada mediante os servizos prestados en categorías da Xunta de Galicia que desenvolvan estes labores na Consellería do Medio Rural, e primarán no baremo de méritos os servizos prestados na categoría 100 do grupo III ao seren estes os máis afíns. O requisito de titulación será o xenérico para acceder ao grupo IV do IV convenio mais o requisito do permiso de conducir, que se incluirá na correspondente RPT.
Categoría IV - 42: oficial de establecemento.
«Persoal que, tendo coñecementos completos dos traballos e obras que se van realizar, colabora, baixo a supervisión do seu superior, na transmisións das ordes e na realización dos traballos propios dos establecementos forestais, cinexéticos, piscícolas e análogos respecto ás operacións que demanda o axeitado funcionamento das instalacións de que se trate, responsabilizándose dos medios postos á súa disposición. Conducirá vehículos cando o demanden as necesidades do servizo».
A selección do persoal para a ocupación definitiva dos postos desta categoría farase mediante concurso. Dado o ámbito de actuación que implica colaboración cos seus superiores xerárquicos e o traslado das ordes e os traballos que se van realizar, o coñecemento do medio e a experiencia en funcións de conservación do medio natural, terase en conta a experiencia acreditada mediante os servizos prestados en categorías da Xunta de Galicia que desenvolvan este tipo de labores na Consellería de Medio Ambiente e Desenvolvemento Sostible, e primarán no baremo de méritos os servizos prestados na categoría 80 do grupo III ao seren estes os máis afíns. O requisito de titulación será o xenérico para acceder ao grupo IV do IV convenio mais o requisito do permiso de conducir, que se incluirá na correspondente RPT.
(Os postos de traballo que se van crear terán todos os complementos de convenio derivados das características do desenvolvemento das súas funcións).
Este acordo supón a modificación do convenio ao incluír estas dúas novas categorías, e prevé o concurso como forma de selección do persoal. Dado que ao dito concurso se poden presentar todos os interesados que o desexen, non haberá quenda de promoción interna.
2. Convocatoria do concurso como forma de selección unha vez aprobado o punto anterior no comité intercentros.
3. Os que superasen o concurso para o acceso á condición de laborais fixos da Xunta de Galicia destas categorías, deberán tomar posesión dos postos de traballo que se lles adxudique na elección de destino nos ditos postos de traballo.
Segundo.-Este acordo entrará en vigor o mesmo día da súa publicación no Diario Oficial de Galicia.
Santiago de Compostela, 10 de xuño de 2008.
*Pola Administración:
-Consellería de Presidencia, Administracións Públicas e Xustiza.
Víctor Gallego Víncent, subdirector xeral de Réx. Xuríd. e RR.LL.; Mª Luisa Cardesín Díaz, xefa do Servizo de RR.LL.
-Consellería do Medio Rural.
Eleutino Álvarez Álvarez, subdirector xeral de Persoal e Informática.
-Consellería de Medio Ambiente e Desenvolvemento Sostible.
Mª Lourdes Batán Aira, subdirectora xeral de Persoal e Coordinación Administrativa.
*Polo Comité Intercentros:
Fernán Couto Araújo, presidente do comité; Xosé Lois Veloso Abellás, secretario do comité.
En Santiago de Compostela, 10 de xuño de 2008.
Reunidos dunha parte, Víctor Gallego Víncent, subdirector xeral de Réxime Xurídico e Relacións Laborais, e María Luisa Cardesín Díaz, xefa do Servizo das Relacións Laborais, en nome e representación da Dirección Xeral da Función Pública da Consellería de Presidencia, Administracións Públicas e Xustiza.
Marina García Valeiras, xefa do Servizo de Persoal non Docente e José Luis Canosa Baldomir, subdirector xeral de Persoal, en nome e representación da Consellería de Educación e Ordenación Universitaria.
Doutra parte, Fernán Couto Araújo e Xosé Lois Veloso Abellás, como presidente e secretario, respectivamente, do Comité Intercentros.
ACORDAN:
Primeiro.-Todos os postos de traballo de persoal laboral fixo descontinuo dependentes da Consellería de Educación e Ordenación Universitaria se transforman en postos de traballo de persoal laboral fixo, eliminándose o carácter de descontinuo.
Segundo.-A Consellería de Educación e Ordenación Universitaria procederá a adaptar ao previsto no punto anterior os contratos do persoal laboral que ata agora desempeñaba postos de carácter descontinuo.
Terceiro.-O persoal coidador e o persoal de cociña dependente da Consellería de Educación e Ordenación Universitaria terán unha xornada de traballo irregular, de sete horas e trinta minutos e ata un máximo diario de oito horas, durante os días lectivos que comprenda o curso académico. O persoal de cociña engadirá catro días antes do inicio da actividade lectiva e catro días despois de rematada para a limpeza a fondo, tanto do enxoval como das propias instalacións, co fin de evitar, entre outros, posibles problemas de intoxicacións.
Esta xornada de traballo irregular terá lugar só no suposto de que a Consellería de Educación e Ordenación Universitaria establecese un programa matinal para que o alumnado almorce nos propios centros. Neste suposto, a xornada irregular afectaría o persoal coidador e de cociña dos centros que teñan este programa matinal.
*Pola Administración:
-Consellería de Presidencia, Administracións Públicas e Xustiza.
Víctor Gallego Víncent, subdirector xeral de Réx. Xuríd. e RR.LL.; Mª Luisa Cardesín Díaz, xefa do Servizo de RR.LL.
-Consellería de Educación e Ordenación Universitaria.
Marina García Valeiras, xefa de Servizo de Persoal non Docente; José Luis Canosa Baldomir, subdirector xeral de Persoal.
*Polo Comité Intercentros:
Fernán Couto Araújo, presidente do comité; Xosé Lois Veloso Abellás, secretario do comité.